
Text rozhodnutia
Súd: Krajský súd Bratislava Spisová značka: 6S/72/2013 Identifikačné číslo súdneho spisu: 1013200531 Dátum vydania rozhodnutia: 28. 03. 2013 Meno a priezvisko sudcu, VSÚ: JUDr. Petra Príbelská, PhD. ECLI: ECLI:SK:KSBA:2013:1013200531.1 Uznesenie Krajský súd v Bratislave v právnej veci žalobkyne: B. M., č.d. XXX, XXX XX Z. I., právne zastúpený: Mgr. Milan Sadloň, advokát so sídlom V. Paulínyho - Tótha 30, P.O.BOX 121, 905 01 Senica, proti žalovanému: Ústredie práce, sociálnych vecí a rodiny, so sídlom Špitálska 8, 812 67 Bratislava o preskúmanie zákonnosti rozhodnutia žalovaného č. AA/2013/03029-SSVODPC zo dňa 30.1.2013, takto r o z h o d o l : Krajský súd v Bratislave p o s t u p u j e vec Krajskému súdu v Trnave. o d ô v o d n e n i e : Žalobou doručenou Krajskému súdu v Bratislave dňa 25.3.2013 sa žalobkyňa domáhala preskúmania zákonnosti rozhodnutia žalovaného č. AA/2013/03029-SSVODPC zo dňa 30.1.2013, ktorým žalovaný zmenil výrok napadnutého rozhodnutia Úradu práce, sociálnych vecí a rodiny Senica tak, že odňal žalobkyni podľa § 47 ods. 1 , 2 a 3 zákona č. 447/2008 Z.z. o peňažných príspevkoch na kompenzáciu ťažkého zdravotného poskytnutia a o zmene a doplnení niektorých zákonov v znení neskorších predpisov parkovací preukaz pre fyzickú osobu so zdravotným postihnutím, nakoľko sa v zmysle lekárskeho posudku nepovažuje za osobu s ťažkým zdravotným postihnutím. Podľa § 246 ods. O.s.p, na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa § 246a ods. 1 O.s.p., miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. V správnom súdnictve miestna príslušnosť vo všeobecnosti vymedzuje rozsah pôsobnosti medzi jednotlivými súdmi toho istého druhu, pričom výkon právomoci súdov je obmedzený na určitý obvod, v ktorom je zriadený určitý súd. Súdy rovnakého druhu sa odlišujú tým, že každý z nich má presne vymedzený územný obvod, v rámci ktorého koná. Miestne príslušným je zásadne súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak (§ 246a ods. 1 prvá veta). Ak však ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa (§ 246a ods. 1 druhá veta). Orgány s pôsobnosťou pre celé územie Slovenskej republiky podľa súčasnej právnej úpravy sa delia na a) regulačné a dozorové orgány, ktorými sú Národná banka Slovenska, Poštový regulačný úrad, Rada pre vysielanie a retransmisiu, Telekomunikačný úrad Slovenskej republiky, Úrad na ochranu osobných údajov, Úrad pre dohľad nad zdravotnou starostlivosťou, Úrad pre reguláciu sieťových odvetví a Úrad pre reguláciu železničnej dopravy; b) dekoncentrované orgány štátnej správy, ktorými sú Centrum pre chemické látky a prípravky, Finančné riaditeľstvo Slovenskej republiky, Letecký úrad Slovenskej republiky, Národný inšpektorát práce, Pamiatkový úrad Slovenskej republiky, Puncový úrad, Slovenský banský úrad a Hlavný banský úrad, Slovenský metrologický ústav, Štátna kúpeľná komisia, Štátna plavebná správa, Štátna veterinárna a potravinová správa, ktorá je zároveň aj inšpekčným orgánom, Štátny ústav pre kontrolu liečiv, Úrad verejného zdravotníctva Slovenskej republiky, Ústav štátnej kontroly veterinárnych biopreparátov a liečiv, Ústredie práce, sociálnych vecí a rodiny, Ústredný kontrolný a skúšobný ústav poľnohospodársky, Vojenský úrad sociálneho zabezpečenia a Vyššia vojenská správa; c) inšpekčné orgány, ktorými sú Katastrálna inšpekcia, Plemenárska inšpekcia Slovenskej republiky, Slovenská inšpekcia životného prostredia, Slovenská obchodná inšpekcia, Slovenská stavebná inšpekcia, Slovenský metrologický inšpektorát, Štátna energetická inšpekcia a Štátna školská inšpekcia a d) ďalšie orgány s pôsobnosťou pre celé územie Slovenskej republiky, medzi ktoré radíme Sociálnu poisťovňu, ako aj niektoré samosprávne stavovské organizácie, napr. Slovenskú advokátsku komoru, Notársku komoru Slovenskej republiky, Slovenskú komoru exekútorov, Slovenskú komoru architektov, Komoru audítorov, Komoru geodetov a kartografov, Komoru kominárov Slovenska a tiež napr. aj Komoru reštaurátorov, Slovenskú lekársku komoru, Slovenskú lekárnickú komoru a ďalšie komory podľa zákona č. 578/2004 Z. z. Ústredie práce, sociálnych vecí a rodiny je dekoncentrovaný orgán štátnej správy s pôsobnosťou pre celé územie Slovenskej republiky a preto miestne príslušným je v tomto prípade krajský súd, v ktorého obvode je všeobecný súd žalobkyne. Všeobecným súdom žalobkyne je Okresný súd Senica, ktorý je v obvode Krajského súdu v Trnave, preto je daná miestna príslušnosť tohto krajského súdu. Nakoľko v uvedenej veci bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Trnave. Poučenie: Proti tomuto uzneseniu nie je prípustné odvolanie.

